# PATVIRTINTA

Vilniaus miesto savivaldybės Švietimo, kultūros ir sporto departamento direktoriaus 2017 m. kovo 9 d.

Įsakymu Nr. A15-567/17(2.1.4E-KS)

**VILNIAUS MIESTO SAVIVALDYBĖS UGDYMO APLINKOS LĖŠŲ**

**PASKIRSTYMO IR NAUDOJIMO TVARKOS APRAŠAS**

**I. BENDROSIOS NUOSTATOS**

1. Vilniaus miesto savivaldybės ugdymo aplinkos lėšos – tai Vilniaus miesto savivaldybės biudžeto lėšos (išskyrus mokinio krepšelio lėšas, valstybės biudžeto specialiąsias tikslines dotacijas, įmokas už išlaikymą švietimo, socialinės apsaugos ir kitose įstaigose, pajamas už atsitiktines paslaugas), skiriamos finansuoti ugdymo aplinkai Vilniaus miesto savivaldybės biudžetinėms įstaigoms, kurių savininkė yra Vilniaus miesto savivaldybė (toliau – Savivaldybės biudžetinės įstaigos). Vilniaus miesto savivaldybės ugdymo aplinkos lėšos skiriamos atsižvelgiant į tais metais patvirtintą Vilniaus miesto savivaldybės biudžetą.
2. Vilniaus miesto savivaldybės ugdymo aplinkos lėšų paskirstymo ir naudojimo tvarkos aprašas (toliau – tvarkos aprašas) nustato Vilniaus miesto savivaldybės (toliau – Savivaldybė) ugdymo aplinkos lėšųpaskirstymo principus ir naudojimo tvarką. Šis tvarkos aprašas taikomas Savivaldybės bendrojo lavinimo mokykloms, ikimokyklinio ugdymo įstaigoms ir formalųjį švietimą papildančioms ugdymo įstaigoms.

**II. SAVIVALDYBĖS UGDYMO APLINKOS LĖŠŲ PASKIRSTYMAS IR**

**NAUDOJIMAS**

1. Savivaldybės skirstomos ugdymo aplinkos lėšos gali būti naudojamos:
   1. Savivaldybės biudžetinių įstaigų darbuotojų darbo užmokesčiui ir su juo susijusiems mokesčiams;
   2. socialinio draudimo įmokoms;
   3. prekėms ir paslaugoms įsigyti:
      1. maisto produktams;
      2. medikamentams (ir darbuotojų sveikatos tikrinimui);
      3. ryšių paslaugoms;
      4. transporto išlaikymui;
      5. aprangai ir patalynei;
      6. spaudiniams;
      7. ilgalaikio materialiojo turto einamajam remontui;
      8. kvalifikacijos kėlimui;
      9. komunalinėms paslaugoms;
      10. kitoms paslaugoms, prekėms ir turtui įsigyti, kai išlaidos negali būti apmokėtos ar

nepakanka lėšų iš kitų finansavimo šaltinių.

* 1. Patvirtinus einamųjų metų Savivaldybės biudžeto lėšas Savivaldybės biudžetinėms įstaigoms, nuo 3,5 iki 5 proc. šių lėšų, skirtų įstaigų ugdymo aplinkai finansuoti, skiriama remonto, kitų prekių ir paslaugų naudojimo, turto bei biudžetinės įstaigos „Biudžetinių įstaigų buhalterinė apskaita“ (toliau – BĮBA) kitoms, nei numatyta šiame apraše, išlaidoms apmokėti. Šios lėšos patvirtinus Savivaldybės biudžetą numatomos asignavimų valdytojo (Švietimo kultūros ir sporto departamento) centralizuotoje sąmatoje (lėšos skirtos BĮBA tvirtinant biudžetą iškeliamos į šios įstaigos sąmatą).
  2. Investicinei programai ir skoliniams įsipareigojimams pagal pasirašytus atidėjimo grafikus vykdyti Savivaldybės ugdymo aplinkos lėšos skiriamos ir naudojamos vadovaujantis einamųjų metų Savivaldybės tarybos sprendimais dėl Savivaldybės biudžeto paskirstymo.
  3. Siekdami didinti nevalstybinių ugdymo įstaigų prieinamumą ir užtikrinti naujų vietų vaikų darželiuose steigimą bei kurti lankstų įvairių ugdymo įstaigų sektorių Vilniaus mieste, sudaryti galimybę vaikų priežiūrai ir ugdymui samdyti asmenį arba vaikus prižiūrėti, ugdyti namuose patiems, skiriamos kompensacijos, vadovaujantis 2015 m. birželio 17 d. Vilniaus miesto savivaldybės tarybos sprendimu Nr. 1-64 „Dėl mėnesinio mokesčio kompensavimo už ikimokyklinio ir priešmokyklinio amžiaus vaikų išlaikymą ir priežiūrą Vilniaus miesto nevalstybinėse švietimo įstaigose, vykdančiose ikimokyklinio ir priešmokyklinio ugdymo programas, tvarkos aprašo patvirtinimo“ ir 2016 m. gruodžio 7 d. Vilniaus miesto savivaldybės tarybos sprendimu Nr. 1-733 „Dėl ikimokyklinio amžiaus vaikų ugdymo ir priežiūros finansavimo tėvams (globėjams) tvarkos aprašo tvirtinimo“.

1. Lėšos darbo užmokesčiui skiriamos vadovaujantis 2017 m. sausio 17 d. Lietuvos Respublikos valstybės ir savivaldybių įstaigų darbuotojų darbo apmokėjimo įstatymu Nr. XIII-198:
   1. Savivaldybės biudžetinių įstaigų darbo užmokestis techniniam personalui yra apskaičiuojamas vadovaujantis Savivaldybės tarybos 2005 m. birželio 22 d. sprendimu Nr. 1-847

„Dėl Vilniaus miesto savivaldybės bendrojo lavinimo mokyklų pavyzdinio etatų sąrašo“ ir 2005 m. gegužės 11 d. sprendimu Nr. 1-796 „Dėl Vilniaus miesto ikimokyklinio ugdymo įstaigų, specialiųjų ikimokyklinių ugdymo įstaigų, darželių-mokyklų, specialiųjų mokyklų ir ugdymo centrų pavyzdinių etatų normatyvų patvirtinimo“;

* 1. lėšos ikimokyklinių ugdymo įstaigų ir darželių-mokyklų pedagoginių darbuotojų ir neformaliųjų ugdymo įstaigų pedagoginių darbuotojų darbo užmokesčiui skiriamos pagal pateiktą poreikį, kuris skaičiuojamas vadovaujantis patvirtintu pareigybių sąrašu ir ugdymo planu.

1. Socialinio draudimo įmokos skiriamos nuo Savivaldybės biudžetinei įstaigai apskaičiuotos darbo užmokesčio sumos. Įmokų tarifas priklauso nuo to, kokiai draudėjų nelaimingų atsitikimų ir profesinių ligų socialinio draudimo įmokų tarifo grupei priskirta įstaiga vadovaujantis Lietuvos Respublikos valstybinio socialinio draudimo fondo biudžeto einamųjų metų rodiklių patvirtinimo įstatymu.
2. Maitinimui Savivaldybės ugdymo aplinkos lėšos skiriamos, vadovaujantis Savivaldybės tarybos 2014 m. spalio 22 d. sprendimu Nr. 1-2070 „Dėl Mokesčio už vaiko išlaikymą Vilniaus miesto savivaldybės mokyklose, įgyvendinančiose ikimokyklinio ir priešmokyklinio ugdymo programas, nustatymo tvarkos aprašo tvirtinimo ir vienos dienos vaiko maitinimo normos nustatymo“.
3. Medikamentams pirkti lėšos skiriamos vadovaujantis Lietuvos Respublikos sveikatos apsaugos ministro 2003 m. liepos 11 d. įsakymu Nr. V-450 „Dėl sveikatos priežiūros ir farmacijos specialistų kompetencijos teikiant pirmąją medicinos pagalbą, pirmosios medicinos pagalbos vaistinėlių ir pirmosios pagalbos rinkinių“ patvirtintu Įmonės pirmosios pagalbos rinkinio aprašymu, 2011 m. rugpjūčio 10 d. įsakymu Nr. V-773 „Dėl Lietuvos higienos normos 21:2011 „Mokykla, vykdanti bendrojo ugdymo programas. Bendrieji sveikatos saugos reikalavimai“ patvirtinimo“, atsižvelgiant į sporto salių, mokyklos dirbtuvių ir sveikatos kabinetų skaičių, skiriama 15 Eur per metus vienam pirmosios pagalbos rinkiniui ar jo papildymui pirkti (bendrojo lavinimo įstaigoms finansavimas skiriamas 2-iem pirmosios pagalbos rinkiniams įsigyti ar papildyti), vadovaujantis Lietuvos Respublikos sveikatos apsaugos ministro 2010 m. balandžio 22 d. įsakymu Nr. V-313 „Dėl

Lietuvos higienos normos HN 75:2016 „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“ patvirtinimo“ skiriamos lėšos, atsižvelgiant į grupių skaičių, 15 Eur per metus vienai grupei (taip pat papildomai yra skiriamas finansavimas vienam pirmosios pagalbos rinkiniui įsigyti ar papildyti, kuris bus laikomas slaugytojos kabinete) ir vadovaujantis Lietuvos Respublikos sveikatos apsaugos ministro 2012 m. birželio 25 d. įsakymu Nr. V-599 „Dėl Lietuvos higienos normos HN 20:2012 „Neformaliojo vaikų švietimo programų vykdymo bendrieji sveikatos saugos reikalavimai“ patvirtinimo“ formalųjį švietimą papildančioms ugdymo įstaigoms skiriama 15 Eur vienam pirmosios pagalbos rinkiniui ar jo papildymui pirkti (formalųjį švietimą papildančioms ugdymo įstaigoms finansavimas skiriamas 2-iem pirmosios pagalbos rinkiniams įsigyti ar papildyti) per metus.

1. Privalomojo sveikatos patikrinimo išlaidoms lėšos skiriamos vadovaujantis Lietuvos Respublikos sveikatos apsaugos ministro 2000 m. gegužės 31 d. įsakymu Nr. 301 „Dėl profilaktinių sveikatos tikrinimų sveikatos priežiūros įstaigose“ nustatytu įkainiu ir terminais ir atsižvelgiant į darbuotojų skaičių savivaldybės biudžetinėje įstaigoje – 10,27 Eur vienam darbuotojui vieną kartą per dvejus metus.
2. Ryšio paslaugų lėšos skiriamos telefono ir interneto ryšių paslaugoms apmokėti. Telefono ryšio paslaugoms apmokėti skiriama 200 Eur per metus Savivaldybės biudžetinei įstaigai, vienai formalųjį švietimą papildančiai ugdymo įstaigai papildomai skiriama 300 Eur interneto paslaugoms apmokėti. Vilniaus miesto psichologinei pedagoginei tarnybai ryšių paslaugoms per metus skiriama – 600 Eur, Savivaldybės biudžetinei įstaigai „Biudžetinių įstaigų buhalterinė apskaita“ – 6000 Eur telefono ir interneto ryšių paslaugoms apmokėti.
3. Lėšos transporto išlaikymo paslaugoms skirstomos pagal poreikį – tik tuo atveju, jeigu

Savivaldybės biudžetinė įstaiga turi transporto priemonę, valdomą patikėjimo, nuosavybės ar kita teise. Neįgaliųjų vaikų pavėžėjimui bei maitinimui lėšos skiriamos pagal įstaigų pateiktą poreikį.

1. Spaudiniams vienai Savivaldybės biudžetinei įstaigai skiriama iki 400 Eur per metus.
2. Patalynei lėšos skiriamos, atsižvelgiant į vaikų skaičių įstaigoje. Skiriama suma per metus (kas treji metai) – ikimokyklinio ir priešmokyklinio amžiaus ugdytiniui - 5 Eur, mokiniui – 1 eur. Bendrojo ugdymo įstaigos lėšas, skirtas patalynei, gali naudoti darbuotojų aprangai įsigyti.
3. Kitos prekės, reikalingos ugdymo procesui užtikrinti, suskirstytos į šias kategorijas:
   1. kanceliarinės prekės:
      1. dažomieji milteliai, reikalingi spausdintuvui;
      2. popierius;
      3. rašymo priemonės;
      4. pašto vokai;
   2. ūkinės prekės:
      1. elektros ir valymo priemonės, minimaliam remontui reikalingos prekės

(įvairūs įrankiai);

* + 1. higienos prekės;
    2. gesintuvai;
    3. žoliapjovių degalai;
    4. mokykliniai baldai;
  1. kompiuterinė technika:
     1. kompiuteriai ir jų dalys;
     2. multimedija.
  2. ilgalaikiam ir trumpalaikiam remontui reikalingų prekių įsigijimas (langai, durys, grindų danga ir kt.)

Nurodytoms prekėms įsigyti vienam vaikui per metus skiriama iki 90,24 Eur.

1. Paskirstant lėšas dėl avarinių darbų atsižvelgiama į įstaigos pateiktą prašymą, kuriame nurodyta:
   1. prašoma suma;
   2. įstaigos plotas;
   3. privalomasis pastato techninės būklės įvertinimas;
   4. pastato ar jo dalies, kuriai suremontuoti prašoma lėšų, vaizdinė medžiaga;
   5. trijų įmonių komerciniai pasiūlymai su nurodytais darbais ir jų kaina.
2. Prašymai dėl lėšų avariniams darbams Švietimo, kultūros ir sporto departamentui teikiami 2 kartus per metus (išskyrus *force majeure*): pirmasis prašymas teikiamas nuo einamųjų metų kovo 20 iki kovo 31 d., antrasis – nuo einamųjų metų liepos 20 iki liepos 31 d. Kitu laiku pateikti prašymai susiję su avariniais darbai, įstaigų modernizavimu ar/ir atnaujinimu nenagrinėjami.
3. Kvalifikacijos kėlimui skiriama iki 1000 Eur per metus šių mokymų (kursų) išlaidoms dengti:
   1. raštvedybos (raštinės vedėjo) – kartą per dvejus metus;
   2. pirmosios pagalbos (visi darbuotojai);
   3. darbo saugos ir sveikatos (visi darbuotojai);
   4. civilinės saugos (visi darbuotojai);
   5. priešgaisrinės saugos (visi darbuotojai);
   6. buhalterinės apskaitos (įstaigoms turinčioms decentralizuotą buhalteriją)
   7. viešųjų pirkimų.
4. Komunalinių išlaidų poreikis apskaičiuojamas pagal praeitų ir einamųjų metų sąskaitų faktūrų registro duomenis. Skiriamos einamųjų metų lėšos yra lygios praėjusiais metais išrašytų sąskaitų faktūrų (už suteiktas paslaugas) sumai.
5. Kitų ugdymo procesui būtinų paslaugų lėšos skiriamos pagal vaikų skaičių Savivaldybės biudžetinėje įstaigoje. Per metus vienam vaikui skiriama iki 18 Eur. Lėšos gali būti naudojamos:
   1. skalbimui;
   2. gesintuvų patikrai ir pildymui;
   3. varžų matavimui;
   4. rekuperatorių priežiūrai;
   5. pastato techninės būklės įvertinimui;
   6. dezinfekcijai;
   7. deratizacijai;
   8. informacinių kompiuterinių technologijų įrangos remontui;
   9. kopijavimo aparatų, spausdintuvų techninei priežiūrai;
   10. kompiuterinių programų priežiūrai ir atnaujinimui;
   11. signalizacijos ir apsaugos paslaugoms apmokėti;
   12. maistinių atliekų tvarkymui;
   13. mikrobiologiniams tyrimams (vandens);
   14. smėlio tikrinimui;
   15. smėlio atvežimui;
   16. maisto (patiekalo) tikrinimui;
   17. Savivaldybės biudžetinės įstaigos darbuotojų, vaikų civilinės atsakomybės draudimui;
   18. Savivaldybės biudžetinės įstaigos pastatų ir turto draudimui;
   19. kilimėlių valymui, nuomai;
   20. pašto paslaugoms;
   21. viešojo transporto elektroninio 9 mėnesių (270 dienų) tik darbo dienoms skirto bilieto įsigijimui.
   22. kitoms, reikalingoms ugdymo procesui gerinti, paslaugoms apmokėti.
6. Pagal ugdymo įstaigų poreikį nepanaudotos Savivaldybės ugdymo aplinkos lėšos einamaisiais metais gali būti perskirstytos ir skiriamos šio tvarkos aprašo 3 punkte nurodytoms išlaidoms apmokėti.
7. Atsižvelgiant į Savivaldybės biudžeto finansines galimybes, iki 20 proc. Savivaldybės biudžetinei įstaigai atitinkamiems metams pagal šį tvarkos aprašą apskaičiuotų Savivaldybės ugdymo aplinkos lėšų gali būti didinamos arba mažinamos atitinkamu procentu arba perskirstomos tarp Savivaldybės biudžetinių įstaigų pagal atitinkamas įstaigų grupes.
8. Savivaldybės ugdymo aplinkos lėšos apskaičiuojamos Savivaldybės biudžetinėms ugdymo įstaigoms pagal vaikų, mokinių skaičių einamųjų mokslo metų rugsėjo 1 dieną (duomenis imami iš Mokinių registro).
9. Savivaldybės ugdymo aplinkos lėšos dėl pasikeitusio vaikų ar mokinių skaičiaus neperskirstomos.

**III. BAIGIAMOSIOS NUOSTATOS**

1. Savivaldybės ugdymo aplinkos lėšos naudojamos vadovaujantis teisės aktais, reglamentuojančiais Lietuvos Respublikos valstybės biudžeto ir savivaldybių biudžetų sudarymą ir vykdymą.
2. Tai, kas nereglamentuota šiame tvarkos apraše, sprendžiama taip, kaip numatyta Lietuvos Respublikos teisės aktuose.
3. Šis tvarkos aprašas keičiamas, naikinamas ar stabdomas jo galiojimas Savivaldybės administracijos Švietimo, kultūros ir sporto departamento direktoriaus įsakymu.
4. Už tikslingą ir racionalų lėšų naudojimą atsako ugdymo įstaigos vadovai.

# \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_